壽游侍郎七十九
作者：王九萬
朝代：宋

paragraphs: 炎凉薄流光，榮悴猾生理。
芳荃化爲茅，嘉橘變成枳。
誰知古大椿，霜雪自薿薿。
立身既千仞，騖陰殆百里。
宜哉富春秋，萬物聽獨止。
先生一靈椿，聳壑屹山峙。
納湖溉其根，後溪擁其址。
平生學問力，頓在名節裏。
甘泉詎弗貴，東山不爲起。
以身蹈高潔，爲世律貪鄙。
坐令夸奪輩，疾走掩兩耳。
乃知公進退，均爲國憑恃。
恭爲陛下聖，雅欲致園綺。
黄金已九環，丹詔行一紙。
公心豈輕重，上意實注委。
嘉平報初度，吉音隨燕喜。
耆英七十九，彷彿富公是。
行歸磻溪載，更詠淇奧美。
方覺歲寒姿，不隨世變靡。
錦溪入霞觴，城山揖燕几。
祝公如大椿，明堂棟千祀。